Jynrat ka trok umphniang ia ka Taksi, iap uwei ha shen
Nongstoiñ: Ha kawei ka jing aksiden kali kaba shyrkhei, u wei u samla u la duh ei ia la ka jong ka jingim, katba u wei u pat u la mynsaw jur, hadien ba ka taksi kamai kaba ki shong ka la shah tynrah bad shah rat ha kawei ka trok kit umphniang.
Katkum ka tyllong khubor ba la ioh lum, la ong ba katei ka jingjia kala jia ha ka miet jong ka 9 tarik kaba dei ruh ka sngi Palei jong ka taiew ha kapor kumba 11:00 baje shiteng miet bad katei ka jingjia ka la jia ha ka suroh bah Nongstoiñ-Shillong, ha ka jaka kaba la tip kum ka Mawkohhiar kaba don ha ka shnong Nongkasen.
Shuh shuh ka tyllong khubor ka iathuh ruh ba katei ka taksi kamai kaba don ia u No ML 06 2524, ba la ñiah da u Pynskhemlang K Budnah kala mih na ki thaiñ Nongkasen bad thmu ruh ban leit sha Nongstoiñ ha ryngkat u wei u nongshong kali, hynrei kyndit kumno re kumno mar iapoi ha katei ka jaka katei ka trok kit umphniang kaba la wan mar pyrshah ka la la leit ban tynrah bad rat ia katei ka taksi haduh ba kan da pra phom.
Ha katei ka jingjia u nongñiah jong katei ka taksi kamai kata u Pynskhemlang K Budnah u ba dei u nongñiah u la khlad noh hashen katba u nongshong kali pat u la don hapdeng jong ka jingmynsaw kaba jur bha bad la ong ruh ba hadien katei ka jingjia na ka liang jong u nongñiah jong katei ka trok kit umphniang u la phet krad noh na katei ka jaka bad ieh ia ka trok hajuh.
Na ka liang jong ki pulit hadien ba ki la ioh ia ka jingtip halor katei ka jingjia bran bran ki la her sha katei ka jaka ban pynlong ia ka jingtohkit bad ruh ban pyndep ia ki jingdonkam katkum ka aiñ bad ki pulit ki la register ruh ia ka case ha Nongstoiñ Police Station katkum ka case number 66(08)2018 u/s 304A/279/337/427 IPC.